Mens mange haveejere måske går og håber på lidt vand til deres græsplæne, er andre svært tilfredse med det varme og tørre vejr. Men kombinationen af varmt og tørt vejr kan betyde højere brandfare, når man tænder eksempelvis sin grill eller et bål. Ifølge beredskabschef ved Nordjyllands Beredskab Lars K. Bjørndal skal man være ekstra opmærksom, når der er høj brandfare. I øjeblikket er brandfaren »meget høj« eller »høj« i store dele af regionen. Der findes kun én højere kategori, og det er »ekstremt høj«. - At der er en ekstrem brandfare betyder, at der ikke skal så meget til, før en glød og andet hurtigt kan antænde et bål. Når der er vådt og grønt, skal der mere til, før det kan tænde en brand, men lige nu skal der ikke så meget til, siger Lars K. Bjørndal. Ikke et afbrændingsforbud på vej Ifølge beredskabschefen er det ikke nødvendigt at udstede et afbrændingsforbud. Det er heller ikke umiddelbart på vej. - Så skal vi igennem en vedvarende periode, hvor vegetationen begynder at visne, så det bliver mere antændeligt med mulighed for en større påvirkning. Lige nu er der meget grøn vegetation, siger Lars K. Bjørndal. Han mener heller ikke, at man som grill- eller bålentusiast behøver pakke grillen eller snobrødsstængerne væk. - Nej, men man skal opføre sig med sund fornuft, så man undgår, at grillen og bålet ikke antænder de omkringliggende omgivelser. Hold afstand til bevoksning, der er tørt. Grill og bål i indrettede bålsteder kommer man langt med, og kan man supplere det med at have vand ved siden af, er der ikke noget til hinder for fortsat at tænde bål. Brandfaren ændrer sig i løbet af weekenden Torsdag er brandfaren »meget høj« i Aalborg Kommune, Rebild Kommune og Mariagerfjord i Nordjylland og »høj« i store dele af regionen. Fredag er brandfaren højst i Aalborg Kommune. Lørdag ændrer kortet sig, så det primært er inde i det centrale Nordjylland i områderne omkring Aalborg, Hjallerup og Tårs, brandfaren er stor. Du kan altid se den aktuelle brandfare og brandfaren for de kommende dage på brandfare.dk .
På grund af den høje varme og den lange periode med tørt vejr er der i øjeblikket høj brandfare i store dele af Nordjylland. Der er dog ikke et afbrændingsforbud på vej.